CELEX: 32018D0937
Language: el
Date: 2018-06-28 00:00:00
Title: Απόφαση (ΕΕ) 2018/937 του Ευρωπαϊκού Συμβουλίου, της 28ης Ιουνίου 2018, για τον καθορισμό της σύνθεσης του Ευρωπαϊκού Κοινοβουλίου

2.7.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               LI 165/1
            
         ΑΠΌΦΑΣΗ (ΕΕ) 2018/937 ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ
   της 28ης Ιουνίου 2018
   για τον καθορισμό της σύνθεσης του Ευρωπαϊκού Κοινοβουλίου
   ΤΟ ΕΥΡΩΠΑΪΚΟ ΣΥΜΒΟΥΛΙΟ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 14 παράγραφος 2,
   Έχοντας υπόψη την πρωτοβουλία του Ευρωπαϊκού Κοινοβουλίου (1),
   Έχοντας υπόψη την έγκριση του Ευρωπαϊκού Κοινοβουλίου (2),
   Εκτιμώντας τα ακόλουθα:
   
               (1)
            
            
               Το άρθρο 14 παράγραφος 2 πρώτο εδάφιο της Συνθήκης για την Ευρωπαϊκή Ένωση (ΣΕΕ) καθορίζει τα κριτήρια για τη σύνθεση του Ευρωπαϊκού Κοινοβουλίου, δηλαδή ότι πρέπει ο αριθμός των αντιπροσώπων των πολιτών της Ένωσης να μην υπερβαίνει τους επτακόσιους πενήντα συν τον πρόεδρο, η εν λόγω εκπροσώπηση να είναι αναλογική κατά φθίνουσα τάξη, με ελάχιστο όριο έξι μελών ανά κράτος μέλος, και κανένα κράτος μέλος να μην λαμβάνει περισσότερες από ενενήντα έξι έδρες.
            
         
               (2)
            
            
               Το άρθρο 10 ΣΕΕ προβλέπει, μεταξύ άλλων, ότι η λειτουργία της Ένωσης πρέπει να θεμελιώνεται στην αντιπροσωπευτική δημοκρατία, με τους πολίτες να εκπροσωπούνται άμεσα στο επίπεδο της Ένωσης στο Ευρωπαϊκό Κοινοβούλιο και τα κράτη μέλη να εκπροσωπούνται στο Συμβούλιο από τις κυβερνήσεις τους, οι οποίες με τη σειρά τους είναι δημοκρατικά υπεύθυνες έναντι των εθνικών τους κοινοβουλίων ή των πολιτών τους.
            
         
               (3)
            
            
               Το άρθρο 14 παράγραφος 2 ΣΕΕ εφαρμόζεται επομένως στο πλαίσιο των ευρύτερων ρυθμίσεων για τα θεσμικά όργανα που καθορίζονται στις Συνθήκες, οι οποίες περιλαμβάνουν επίσης τις διατάξεις για τη λήψη αποφάσεων στο Συμβούλιο,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατ' εφαρμογή του άρθρου 14 παράγραφος 2 ΣΕΕ, ισχύουν οι εξής αρχές:
   
               —
            
            
               η κατανομή των εδρών στο Ευρωπαϊκό Κοινοβούλιο αξιοποιεί πλήρως τα ελάχιστα και μέγιστα όρια ανά κράτος μέλος που ορίζει η ΣΕΕ, ώστε να αντικατοπτρίζει όσο το δυνατόν πιστότερα το μέγεθος του πληθυσμού των κρατών μελών,
            
         
               —
            
            
               η αναλογικότητα κατά φθίνουσα τάξη ορίζεται ως εξής: ο λόγος μεταξύ του πληθυσμού και του αριθμού των εδρών κάθε κράτους μέλους πριν τη στρογγυλοποίηση σε ακέραιους αριθμούς διαφοροποιείται αναλόγως του αντίστοιχου πληθυσμού τους, κατά τρόπον ώστε κάθε μέλος του Ευρωπαϊκού Κοινοβουλίου από πολυπληθέστερο κράτος μέλος να εκπροσωπεί περισσότερους πολίτες από ό,τι κάθε μέλος του Ευρωπαϊκού Κοινοβουλίου που προέρχεται από κράτος μέλος με μικρότερο πληθυσμό και, αντιστρόφως, κατά τρόπον ώστε όσο μεγαλύτερο πληθυσμό έχει ένα κράτος μέλος, τόσο μεγαλύτερη αξίωση να έχει σε μεγάλο αριθμό εδρών στο Ευρωπαϊκό Κοινοβούλιο,
            
         
               —
            
            
               η κατανομή των εδρών στο Ευρωπαϊκό Κοινοβούλιο αντικατοπτρίζει τις δημογραφικές εξελίξεις στα κράτη μέλη.
            
         Άρθρο 2
   Ο συνολικός πληθυσμός των κρατών μελών υπολογίζεται από την Επιτροπή (Eurostat) βάσει των πλέον πρόσφατων δεδομένων που παρέχουν τα κράτη μέλη, σύμφωνα με μέθοδο που καθιερώθηκε δυνάμει του κανονισμού (ΕΕ) αριθ. 1260/2013 του Ευρωπαϊκού Κοινοβουλίου και του Συμβουλίου (3).
   Άρθρο 3
   1.   Ο αριθμός των εκλεγόμενων σε κάθε κράτος μέλος αντιπροσώπων στο Ευρωπαϊκό Κοινοβούλιο καθορίζεται ως εξής για την κοινοβουλευτική περίοδο 2019-2024:
   
               Βέλγιο
            
            
               21
            
         
               Βουλγαρία
            
            
               17
            
         
               Τσεχική Δημοκρατία
            
            
               21
            
         
               Δανία
            
            
               14
            
         
               Γερμανία
            
            
               96
            
         
               Εσθονία
            
            
               7
            
         
               Ιρλανδία
            
            
               13
            
         
               Ελλάδα
            
            
               21
            
         
               Ισπανία
            
            
               59
            
         
               Γαλλία
            
            
               79
            
         
               Κροατία
            
            
               12
            
         
               Ιταλία
            
            
               76
            
         
               Κύπρος
            
            
               6
            
         
               Λετονία
            
            
               8
            
         
               Λιθουανία
            
            
               11
            
         
               Λουξεμβούργο
            
            
               6
            
         
               Ουγγαρία
            
            
               21
            
         
               Μάλτα
            
            
               6
            
         
               Κάτω Χώρες
            
            
               29
            
         
               Αυστρία
            
            
               19
            
         
               Πολωνία
            
            
               52
            
         
               Πορτογαλία
            
            
               21
            
         
               Ρουμανία
            
            
               33
            
         
               Σλοβενία
            
            
               8
            
         
               Σλοβακία
            
            
               14
            
         
               Φινλανδία
            
            
               14
            
         
               Σουηδία
            
            
               21
            
         2.   Ωστόσο, σε περίπτωση που το Ηνωμένο Βασίλειο εξακολουθεί να αποτελεί κράτος μέλος της Ένωσης κατά την έναρξη της κοινοβουλευτικής περιόδου 2019-2024, ο αριθμός των αντιπροσώπων στο Ευρωπαϊκό Κοινοβούλιο ανά κράτος μέλος που αναλαμβάνουν τα καθήκοντά τους είναι αυτός που προβλέπεται στο άρθρο 3 της απόφασης 2013/312/ΕΕ του Ευρωπαϊκού Συμβουλίου (4), έως ότου η αποχώρηση του Ηνωμένου Βασιλείου από την Ένωση καταστεί νομικά ισχυρή.
   Όταν η αποχώρηση του Ηνωμένου Βασιλείου από την Ένωση καταστεί νομικά ισχυρή, ο αριθμός των αντιπροσώπων στο Ευρωπαϊκό Κοινοβούλιο που έχουν εκλεγεί σε κάθε κράτος μέλος είναι αυτός που προβλέπεται στην παράγραφο 1 του παρόντος άρθρου.
   Όλοι οι αντιπρόσωποι στο Ευρωπαϊκό Κοινοβούλιο οι οποίοι πληρούν τις πρόσθετες έδρες που προκύπτουν από τη διαφορά μεταξύ του αριθμού των εδρών που έχουν κατανεμηθεί κατά την έννοια του πρώτου και δεύτερου εδαφίου καταλαμβάνουν τις έδρες τους στο Ευρωπαϊκό Κοινοβούλιο ταυτόχρονα.
   Άρθρο 4
   Εν ευθέτω χρόνω πριν από την έναρξη κοινοβουλευτικής περιόδου 2024-2029, το Ευρωπαϊκό Κοινοβούλιο υποβάλλει στο Ευρωπαϊκό Συμβούλιο, σύμφωνα με το άρθρο 14 παράγραφος 2 ΣΕΕ, πρόταση για επικαιροποιημένη κατανομή των εδρών στο Ευρωπαϊκό Κοινοβούλιο.
   Άρθρο 5
   Η παρούσα απόφαση τίθεται σε ισχύ την επομένη της ημέρας δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 28 Ιουνίου 2018.
      
         
            Για το Ευρωπαϊκό Συμβούλιο
         
         
            Ο Πρόεδρος
         
         D. TUSK
      
   
   
      (1)  Πρωτοβουλία που εκδόθηκε στις 7 Φεβρουαρίου 2018 (δεν έχει ακόμα δημοσιευτεί στην Επίσημη Εφημερίδα).
   
      (2)  Έγκριση της 13ης Ιουνίου 2018 (δεν έχει ακόμα δημοσιευτεί στην Επίσημη Εφημερίδα).
   
      (3)  Κανονισμός (ΕΕ) αριθ. 1260/2013 του Ευρωπαϊκού Κοινοβουλίου και του Συμβουλίου, της 20ής Νοεμβρίου 2013, για τις ευρωπαϊκές δημογραφικές στατιστικές (ΕΕ L 330 της 10.12.2013, σ. 39).
   
      (4)  Απόφαση 2013/312/ΕΕ του Ευρωπαϊκού Συμβουλίου, της 28ης Ιουνίου 2013, για τον καθορισμό της σύνθεσης του Ευρωπαϊκού Κοινοβουλίου (ΕΕ L 181 της 29.6.2013, σ. 57).